User:NACMongolia

Монгол Улсын Соёлын тэргүүний ажилтан С.Зулсар нь 1974 оны арванхоёрдугаар сарын 10-нд Өвөрхангай аймгийн Хайрхандулаан суманд төржээ. 1989 онд Өвөрхангай аймгийн ХДТ-т бүжигчнээр орж уран бүтээлийн гараагаа эхлэн, 1989 онд Соёлын яамнаас зохион байгуулсан мэргэжлийн бүжигчний курст суралцаж мэргэжлийн бүжигчин болсон. 1898-1993 онд Өвөрхангай аймгийн ХДТеатрт ажиллаж байхдаа "Халх", "Буриад", "Баяд", "Халимаг", "Монгол бүжгийн чуулбар", "Торгууд баатрууд", "Бөх", "Үүлэн бор", "Сарлагт", "Ямаачин" зэрэг олон арван бүжгүүдэд гоцлон бүжиглэсэн бөгөөд "Далан худалч", "Арвайн талд", "Эрлэг амгалангийн оронд" зэрэг дуулалт болон драмын жүжгүүдэд гол болон туслах дүрүүдийг бүтээжээ. Мөн тайз дэлгэцийн урлагт авьяас билгээ сорьж "Их хааны удам" киноны Батбаяр, "Хатан бүүвэй баатар" киноны Бүүвэй баатрын дүр, драмын "Хаан түүх" жүжиг, ӨМӨЗОрны уран бүтээлчидтэй хамтран хийсэн "Ганган хар" УСК, Р.Чойномын амьдрал, уран бүтээлээр сэдэвлэсэн кинонд тус тус хөөмийлжээ. Улсын Ардын Бүжгийн Чуулгад 1993 онд хөөмийчнөөр орж мэргэжлийн урлагийн байгууллагад 18 жил ажиллажээ. Тус чуулгын томоохон бүтээл боолх "Хан Хэнтийн дуулал", "Монгол түмний дуулал" зэрэг концерт, "Нарны домог", "Бөхийн дуулал", "Торгууд бүжгийн чуулбар" зэрэг бүжиг, дууны олон бүтээлийг туурвилцаж иржээ. С.Зулсар 1996, 97 онд Бодибилдингийн залуучуудын аваргын Алтан медаль, 1998 онд Бодибилдингийн улсын аварга шалгаруулах тэмцээний Мөнгөн медаль, 1999 онд "Монголын сайхан залуу" шалгаруулах тэмцээний Тэргүүн байрын шагнал тус тус хүртэж байсан. Тэрээр Монгол хөөмийг хөгжүүлэхэд өөрийн гэсэн хувь нэмрийг оруулсан чадварлаг хөөмийч байлаа. "Монгол Хөөмий" Холбоог байгуулалцаж Тэргүүлэгч гишүүнээр ажиллаж байсан бөгөөд Монголын шилдэг хөөмийчдийн халааг авч залуу хөөмийчдийг сургаж бэлтгэхэд хувь нэмрээ оруулж байсан уран бүтээлч-багш байсан. Хөөмийч С.Зулсар нь Японы "Эн Эйч Кей" телевизийн алтан фондод гурван дуу, Холливудын од Жулия Робертсын "Монголоор аялсан нь" кино, АНУ, Швед, Норвеги, ХБНГУ, Тайван, Франц, БНСУ-ын радио телевизийн хөөмийн тухай нэвтрүүлэг, тоглолтонд амжилттай оролцож дэлхийн 20 гаруй оронд хөөмийн гайхамшгийг сурталчилж, хөөмийн уран бүтээлийн 2 цомог гаргаж өөрийн орны болон гадаадын олон үзэгчдийн талархалыг хүлээсэн уран бүтээлч байсан юм. 2011 он СУИС-ийн Монгол хөөмийн ангид С.Зулсарын гэр бүлээс морин хуур бэлэглэж байсан. 2019 онд түүний мэндэлсний 45 насны ойн хүрээнд “Монгол Хөөмий” Холбоо, гэр бүл нь санаачлан Өвөрхангай аймгийн Боловсрол, Соёл урлагийн газар болон Аймгийн Хөгжимт Драмын Театр хамтран Төв Халхын нэрт хөөмийч Сэрхэний Зулсарын нэрэмжит Хөөмийн Улсын уралдааныг Өвөрхангай аймгийн Арвайхээр суманд зохион байгуулсан. Мөн өсч төрсөн Өвөрхангай аймгийн Хайрхандулаан сумын ЕБС-ийн Дуу хөгжмийн кабинетийг түүний нэрэмжит болгож Анхны хөөмийн шавь сургалтыг амжилттай явуулсан.